Nordmannen dro etter bensin - fylte på med en helt annen type drivstoff
Det norske ekteparet i 60-årene opplevde bobilturistenes skrekk da de gikk tom for bensin på Autobahn utenfor Bremen i Tyskland lørdag kveld. Men nordmannen ante råd. Han hev seg på sykkelen og satte fart mot nærmeste bensinstasjon. Det skulle ikke gå helt etter planen, melder politiet i Bremen i en pressemelding. Omveien mannen tok, skulle vise seg å være av det fuktige slaget. For timene gikk og mannen dukket ikke opp. På veien hjem hadde han nemlig tatt turen innom Schützenfest i Stuhr, en tradisjonsrik folkefest som varer tre dager til ende. Les også: Skogbranner herjer i Frankrike Politiet var i kontakt med kvinnen klokken åtte på kveld, etter at noen hadde meldt fra om en mannlig syklist langs motorveien. De fikk en ny melding rundt tre timer senere etter at en forbipasserende bilist hadde plukket opp kvinnen. Da sendte politiet ut et etterlyst-varsel på mannen. Først rundt klokken ett på natten fikk politiet inn en melding som kunne stamme fra den savnede. Lokalpolitiet i Weyhe hadde fått inn en telefon fra en skytterfestival i nærheten om en mann som ikke fant veien hjem. I følge politiet hadde han da fått tak i to flasker med bensin. Men han nøyde seg ikke med det, han hadde også fått i seg en del alkohol på festivalen. I mellomtiden hadde bobilen blitt tauet til nærmeste bensinstasjon. Der kunne ekteparet omsider gjenforenes, skriver polititet i pressemeldingen. Hendelsen har blitt fanget opp av flere tyske medier. Det lokale pistolskyteklubben Schützenverein Stuhr, som arrangerer folkefesten, er så fornøyd med publisiteten at de nå ønsker å komme i kontakt med det norske ekteparet. Les også: Fikk «TACO» som bilskilt – Vi har lyst til å invitere han til neste års folkefest. Vi fikk mye publisitet rundt festivalen vår gjennom denne historien, sier Andreas Dettmer, president i skytterklubben til VG. – Dette er en morsom historie. Han hadde allerede fått tak i bensin, men fant ikke veien tilbake til kona da han slo seg ned på folkefesten vår, sier han. Dettmer beskriver den tredagers festen som liten, med rundt 500 gjester. Men med den spesielle historien om mannen som gikk ut etter bensin, håper han at til neste år kommer det mange flere. Inkludert det norske ekteparet. Selv fikk han ikke æren av å møte nordmannen, men forteller at bare i løpet av tirsdagen har han vært i to lokale radiostasjoner for å etterlyse ham.
Mens kona ventet i bobilen skulle mannen ut etter bensin. Det skulle ta litt mer tid enn forventet.